# Tropheops novemfasciatus

Tropheops novemfasciatus és una espècie de peix pertanyent a la família dels cíclids i al superordre dels acantopterigis.

## Etimologia

L'epítet novemfasciatus prové del llatí i vol dir nou bandes.

## Descripció

Fa 9 cm de llargària màxima i presenta el cos travessat per 9 franges verticals fosques (incloent-hi les dues darreres situades al peduncle caudal, una altra a la línia lateral i una altra al mig dels flancs). La part espinosa de l'aleta dorsal té una banda fosca, mentre que la seua àrea tova i amb radis i, també, l'aleta caudal mostren un reguitzell de punts. Els llavis i els extrems del musell i de la mandíbula inferior estan pigmentats de negre. Aleta dorsal amb 18 espines i 9 radis, pectorals amb 13 radis i anal amb 3 espines i 8 radis. 30 escates a la línia lateral. 5 fileres d'escates a les galtes. 5 fileres de dents a la mandíbula inferior i 6 a la superior. 7 dents a la filera exterior de la banda esquerra de la mandíbula inferior. Els mascles són de color morat clar, esvaint-se a groc al terç dorsal del cos i tenen els següents trets: escates amb reflexos o de color blau clar al centre; franges verticals fosques amb la mena d'escates abans esmentades a dins; opercle superior del mateix color morat clar del cos; galtes i musell de color morat fosc amb reflexos blaus brillants; opercle inferior de color groc; barbeta i llavis negrosos; ulls travessats per una franja fosca i vertical; espines i radis dorsals groguencs amb les membranes de color blau clar brillant; banda submarginal discontínua i de color blau negrós estesa a través de l'àrea espinosa anterior de l'aleta dorsal; vora posterior distal de la zona amb radis de l'aleta dorsal de color groc amb ratlles blaves brillants; aleta caudal amb línies blaves clares sobre una superfície groga; aleta anal amb una zona distal anterior negrosa, els extrems de les espines de color blanc, una franja proximal semblant al color del nacre i l'extrem distal de color marró; ocels de color groc; aletes pelvianes fosques, amb una vora blanca i reflexos blaus; i radis pectorals foscos i amb les membranes clares. Les femelles són de color gris groguenc i mostren les següents característiques: dues fileres transversals de punts marrons foscos al cos (sovint, fusionant-se en taques o ratlles); opercle inferior i galtes de color beix; àrea que va des del musell fins a la inserció dorsal grisa; aleta dorsal amb la part proximal de color beix nacrat i amb una franja submarginal de color marró grisenc que s'estén ventralment i posterior en forma de taques (dominen a la zona dels radis); aleta caudal amb un patró de taques de color marró grisenc; aletes pelvianes majoritàriament de color beix; i aletes pectorals clares.

## Reproducció

Els mascles reproductors són territorials i construeixen nius en forma de plat poc fondo en el fons fangós. Les femelles i els mascles no reproductors formen grups.

## Alimentació

Menja algues bentòniques que creixen sobre fulles de plantes i el seu nivell tròfic és de 2.

## Hàbitat i distribució geogràfica

És un peix d'aigua dolça, demersal (principalment, fins als 4 m de fondària) i de clima tropical (14°S-15°S), el qual viu a l'Àfrica sud-oriental: és un endemisme de les zones poc fondes de les badies arrecerades amb petites roques i vegetació del llac Malawi a Malawi, Tanzània i Moçambic.

## Observacions

És inofensiu per als humans i el seu índex de vulnerabilitat és baix (10 de 100).

## Referències

* 1 2 Catalogue of Life Arxivat 2015-09-24 a Wayback Machine. (anglès)
* ↑ Encyclopedia of Life (anglès)
* 1 2 Goldstein, H. M., 2009. Taxonomic review of the genus Tropheops (Cichlidae) with descriptions of new species from Lake Malawi, Africa. Master thesis. Pennsylvania State University, els Estats Units. 194 p.
* 1 2 Maréchal, C., 1991. Pseudotropheus. p. 401-415. A: J. Daget, J.-P. Gosse, G.G. Teugels i D.F.E. Thys van den Audenaerde (eds.) Check-list of the freshwater fishes of Africa (CLOFFA). ISNB, Brussel·les; MRAC, Tervuren, Flandes; i ORSTOM, París. Vol. 4. Pàg. 410.
* ↑ Regan, C. T., 1922. The cichlid fishes of Lake Nyassa. Proceedings of the General Meetings for Scientific Business of the Zoological Society of London 1921 (pt 4) (núm. 36): 675-727, Pls. 1-6.
* 1 2 3 UICN (anglès)
* 1 2 Konings, A., 1990. Ad Konings's book of cichlids and all the other fishes of Lake Malawi. T. F. H. Publications, Inc., Neptune City, Nova Jersey, 495 p. Pàg. 406.
* ↑ Food items reported for Tropheops novemfasciatus - FishBase (anglès)
* ↑ Sea Around Us (anglès)
* 1 2 3 4 FishBase (anglès)
* ↑ Nsiku, E., 1999. Changes in the fisheries of Lake Malawi, 1976-1996: ecosystem-based analysis. University of British Columbia, Vancouver, el Canadà. 217 p. M.Sc. thesis.
* ↑ Konings, A., 1989. Malawi cichlids in their natural habitat. Verduijn Cichlids, Holland & Lake Fish Movies, Alemanya Occidental. 303 p.
* ↑ Konings, A., 2007. Malawi cichlids in their natural habitat. Quarta edició. Cichlid Press, El Paso, els Estats Units. 424 p. Pàg. 196.
* ↑ Cheung, W. W. L., T. J. Pitcher i D. Pauly, 2005. A fuzzy logic expert system to estimate intrinsic extinction vulnerabilities of marine fishes to fishing. Biol. Conserv. 124:97-111.

## Bibliografia

* Anònim, 1997. Registres de peixos dins de la base de dades de la Secció de Vertebrats del Museu Reial de l'Àfrica Central. MRAC, Tervuren, Bèlgica.
* Anònim, 1999. Base de dades de la col·lecció de peixos del Museu d'Història Natural de Londres. Londres, la Gran Bretanya.
* Anònim, 2002. Base de dades de la col·lecció de peixos del American Museum of Natural History. American Museum of Natural History, Central Park West, NY 10024-5192, els Estats Units.
* Wu, H.L., K.-T. Shao i C.F. Lai (eds.), 1999. Latin-Chinese dictionary of fishes names. The Sueichan Press, Taiwan.